Trefi Taclus yn rhan o dacluso ardal yng Nghaernarfon
Cartref > Y Cyngor > Newyddion > Datganiadau i'r wasg > Ebrill-2018 > Trefi Taclus yn rhan o dacluso ardal yng Nghaernarfon
Dyddiad: 05/04/2018
Mae trigolion sy'n byw ar ochr Tanrallt o Stryd Marged yng Nghaernarfon wedi elwa yn ddiweddar o brosiect Trefi Taclus i glirio gordyfiant, sbwriel a deunydd oedd wedi ei dipio yn anghyfreithlon.
Mae'r prosiect yn un o nifer o brosiectau blynyddol Trefi Taclus Cyngor Gwynedd sy'n glanhau ardaloedd er mwyn helpu lleihau tipio slei bach pellach, taflu sbwriel ac ymddygiad gwrth-gymdeithasol.
Dywedodd y Cynghorydd Gwynedd lleol Cemlyn Rees Williams: "Mae Ward Cadnant yn elwa o ddigon o lecynnau gwyrdd, sydd yn ei wneud yn lle hyfryd i fyw ac i blant gael chwarae, yn enwedig yn ystod yr haf. Felly mae'n broblem pan mae ambell i berson yn difetha'r ardal drwy daflu a thipio sbwriel. Dwi'n hapus i glywed bod prosiect Trefi Taclus yn gallu mynd i'r afael a rhai o'r problemau hyn."
Meddai Maria Sarnacki, Cynghorydd Tref Lleol: "Mae'r darn yma o Gaernarfon yn un prysur gan ei fod yn gyswllt pwysig rhwng Twtil a llefydd preswyl ar hyd Ffordd Llanberis, felly mae yna dipyn o bobl yn cerdded trwy'r ardal. Gyda'r mynediad hwn daw problemau megis taflu sbwriel a thipio slei bach, felly mae'n bwysig cadw ar ei ben. Mae Trefi Taclus wedi galluogi ni i wneud hyn, ac rwy'n ddiolchgar iddyn nhw ac i Gyngor Gwynedd am eu cymorth."
Ychwanegodd y Cynghorydd Gareth Wyn Griffith, Aelod Cabinet Cyngor Gwynedd dros Priffyrdd a Bwrdeistrefol: "Mae'r safle hwn yn un lle mae Dyffryn Cadnant yn cyrraedd Caernarfon, felly mae unrhyw sbwriel yn difetha'r ardal, yn enwedig i'r trigolion. Hoffwn ddiolch i Trefi Taclus am y cymorth i daclo problem na fyddai wedi bod yn hawdd delio ag o fel arall."
I adrodd unrhyw achos o daflu sbwriel neu dipio slei bach yng Ngwynedd, cysylltwch gyda thîm gorfodaeth stryd Cyngor Gwynedd ar 01766 771000, neu ewch i dudalen gartref gwefan y Cyngor: www.gwynedd.llyw.cymru a chlicio ar 'Adrodd problem' ac yna 'Tipio anghyfreithlon'.
Am fwy o wybodaeth ynghylch tipio slei bach, ewch i www.flytippingactionwales.org
1 – Trigolyn lleol, Neil Jat; Cynghorydd Tref Caernarfon Maria Sarnacki gyda Peter Simpson, Rheolwr Gwasanaethau Stryd Gwynedd yn bwrw golwg ar ardal gafodd ei glirio